《皇佑五年三月乙巳齐大风海水暴上寿光千乘两》
宋代·黄庶

盐民没利家海隅，奔走末业田园芜。
天意似遣阳侯驱，卷水沃园煎海炉。
怒涛百尺不及逋，老幼十五其为鱼。
耕夫蚕妇来蹰躇，百金不易箔与锄。
我公偃息哀其愚，埋掩尸骼赒惸孤。
吾党子仪驰赤驹，口赍公惠人人嘘。
日走百里嫌昳晡，不饮不食颜色癯。
去时万树如束枯，回首绿暗红紫疏。
寄诗百言举其粗，我愧安饱心如苴。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。